มูดีส์จ่อปรับเครดิตไทย หลังคงเชิงลบมา 2 ปี
พร้อมชี้การเมืองยังเป็นตัวถ่วงหลังไม่เห็นพัฒนาการดีขึ้น ซึ่งสวนทางกับเศรษฐกิจ-การเงินที่ดีกว่าคาด
2 ก.ย. 2553

พร้อมชี้การเมืองยังเป็นตัวถ่วงหลังไม่เห็นพัฒนาการดีขึ้น ซึ่งสวนทางกับเศรษฐกิจ-การเงินที่ดีกว่าคาด
นาย Aninda Mitra รองประธานและนักวิเคราะห์อาวุโส Moody’s Sovereign Risk Unit, Moody’s Investor Service สิงคโปร์ เปิดเผยว่า มูดีส์เตรียมปรับอันดับเครดิตประเทศไทยภายในสิ้นปีนี้ หลังมีมุมมองเครดิตประเทศไทยในเชิงลบมาเป็นเวลาเกือบ 2 ปี หรือตั้งแต่มีการชุมนุมและปิดสนามบินเมื่อ ธ.ค. 2551 เป็นต้นมา 
อย่างไรก็ตาม ไม่สามารถกำหนดระยะเวลาว่าจะปรับมุมมองได้ช่วงไหน หรือจะปรับไปในทิศทางใดเพราะต้องขึ้นอยู่กับหลายองค์ประกอบ แต่โดยรวมต้องมีการปรับแน่นอน เพราะมูดีส์ไม่อยากคงอันดับเครดิตไว้นาน
นาย Aninda Mitra  กล่าวว่า ตอนนี้เห็นสภาวะหลายอย่างมีเสถียรพภาพมากขึ้น โดยเฉพาะเรื่องเศรษฐกิจและการเงินที่ดีเกินกว่าที่คาดไว้มาก แต่ขณะเดียวกันก็มีความท้าทายหลายอย่างที่มีผลกระทบในระยะยาว เช่น เรื่องการเมืองที่ดูเหมือนไม่มีพัฒนาการที่ดีขึ้นนับตั้งแต่มีความขัดแย้งทางการเมืองมา รวมทั้งยังไม่รู้ว่าอนาคตประเด็นการเมืองจะกลับมาเป็นปัญหาหลักของประเทศเหมือนกับที่ผ่านมาอีกหรือไม่